次韵酬提舉林彥伯見贈
作者：黄履
朝代：宋

paragraphs: 一篇遺我價十州，累幅溢目如星稠。
清時名遂事高尚，啟期三樂消百憂。
嗟余與公晚相值，讀此始歎真詩流。
辭嚴義篤起余興，白雲遶筆窗前遊。
乍如無鹽燭青鏡，顧視西子知狂羞。
又如午夜按長劍，恍惚不辨明珠投。
爲公聊敘我來幸，皇華相厚如相酬。
民淳事簡稱迂拙，閱月偶諧庭今修。
因尋遺跡共登覽，乘醉賡詠馳如郵。
王襄宣布豈足頌，愧公直欲昭旂旒。